<classify> MKUU wa Mkuu wa Geita, Robert Gabriel pichani, ameutaka mgodi mkubwa nchini wa kuzalisha dhahabu wa Geita GGM, kukaa pamoja na uongozi wa mkoa huo na wafanyabiashara wa Geita ili kuona namna ambavyo mgodi huo, unaweza kununua zaidi bidhaa za ndani kuliko kutoka nje.Mkuu huyo wa mkoa aliingilia kati na kutoa ombi hilo baada ya Mwakilishi wa mgodi huo, Riward Tenga kutoa vigezo vingi vya kupitia ili mtu apate nafasi ya kuuza bidhaa katika mgodi huo. Tenga alikuwa anatoa vigezo hivyo vya Mtanzania kuuza bidhaa GGM kwenye Jukwaa la Fursa za Biashara, lililofanyika jana mjini Geita. Mkuu wa Mkoa aliona vigezo hivyo ni vingi na vigumu kwa baadhi ya wajasiriamali kuweza kufaidika na mgodi huo. Alishauri mgodi kuweka hadharani mahitaji halisi ili mkoa ujue namna utakavyosaidia wawekezaji kunufaika na GGM.Tenga alikubali ombi hilo na kuahidi kulifikisha kwa uongozi ili kuona wafanyibiashara wa Geita, mikoa ya jirani na Tanzania kwa ujumla wananufaika na kuuza bidhaa zao katika mgodi huo. Hata hivyo, alisema baadhi ya bidhaa hazinunuliwi moja kwa moja na GGM, bali makampuni yaliyoajiriwa na GGM kutoa huduma kwenye mgodi huo. Mapema akiorodhesha baadhi ya vigezo na masharti ili mtu kuuza bidhaa zake GGM, Tenga alisema ni pamoja na kampuni kusajiliwa na kisha mwombaji kutoa maelezo ya biashara yake.Tueleze unachokifanya na sisi tutakuja ofisini kwako kufanyia kazi maelezo yako kama ni kweli na kama kampuni imesajiliwa katika viwango na taasisi zinazokubalika, alisema. Sharti lingine alisema ni mfanyabiashara kuwa kwenye biashara angalau kwa mwaka mmoja lakini sharti kubwa ni kulipa kodi. Kwa sababu GGM ni mlipa kodi mkubwa lazima na wewe unayetaka kufanya biashara na sisi uwe mlipa kodi pia, alisema.Mapema, Mwenyekiti wa Chama cha Wafanyabiashara wenye Viwanda, Biashara na Kilimo TCCIA, Chacha Wambura, alisema ingawa migodi mikubwa ikiwemo GGM inanunua bidhaa kwa ajili ya shughuli zake mbalimbali zenye thamani ya mabilioni, bado wafanyabiashara wengi wa Geita na Tanzania kwa ujumla, hawafaidiki ipasavyo kwa sababu sehemu kubwa ya bidhaa zao wanaagiza nje.  <topic>: kitaifa 